Kutyáknak adott koncertet Laurie Anderson
A hallgatóság zöme felálló füllel hallgatta és elégedett vakkantásokkal nyugtázta Laurie Anderson kutyáknak adott szombati sydneyi koncertjét.
A performanszaival világhírűvé vált kísérletező amerikai zenész, képzőművész, tudós húsz perces előadását csattogó, pufogó zajokból, füttyentésekből, bálnadallamokból és nagy frekvenciájú, az emberi fül számára érzékelhetetlen hangokból állította össze.

A koncertre a sydneyi operaház előtt került sor, a Vivid Live nevű zenei és képzőművészeti fesztivál keretében. Az egy hónapig tartó rendezvénysorozat egyik kurátora Laurie Anderson, a másik pedig a férje, az ugyancsak neves zenész Lou Reed.

A szokatlan hangverseny gondolata évekkel ezelőtt egy iskolai bizonyítványosztó ünnepségen merült fel, méghozzá egy beszélgetés során, amelyet Laurie Anderson Yo Yo Mával, a világhírű csellistával folytatott. “Arra gondoltunk, hogy milyen remek lenne, ha egy koncerten a nézőtérre pillantva csupa kutyát látna az ember. El is határoztam, hogy ha egyszer lehetőségem lesz rá, megvalósítom” – idézte fel az ötlet születését Anderson.

A művész eredetileg úgy tervezte, hogy csak kutyáknak játszik, főleg magas frekvenciájú, az emberi fül számára érzékelhetetlen elektronikus hangokat, de meggondolta magát, úgy döntött, hogy a kutyák gazdáit és más érdeklődőket sem foszt meg az élménytől. Az eredménnyel nagyon elégedett. “A legragyogóbb koncert volt, amelyet valaha adtam. Olyan, mint egy álom” – nyilatkozta az előadás napján 63. születésnapját ünneplő Laurie Anderson.
Szórakozás